
Σάββατο, 22 Αυγούστου 2026
ΔΕΛΤΙΟ ΤΥΠΟΥ
Προσάραξη Θ/Γ σκάφους στις Σπέτσες – Προσάραξη σκάφους στη Χερσόνησο – Σύγκρουση σκαφών στο Νυδρί – Θαλάσσια ρύπανση στη Σίφνο – Παροχή συνδρομής σε Ι/Φ σκάφος στη Πύλο

Τις μεσημβρινές ώρες χθες, ενημερώθηκε η Λιμενική Αρχή των Σπετσών ότι ένα θαλαμηγό (Θ/Γ) σκάφος σημαίας Πολωνίας, έχει λυθεί από το σημείο όπου ήταν προσδεδεμένο και παρασυρόταν ακυβέρνητο, άνευ επιβαινόντων, στη θαλάσσια περιοχή «ΚΟΥΝΟΥΠΙΤΣΑ». Στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ., καθώς και ένα Περιπολικό όχημα από ξηράς, όπου διαπίστωσαν ότι το Θ/Γ έχει προσαράξει σε αμμώδη ακτή. Άμεσα ενημερώθηκε ο Κυβερνήτης του σκάφους και με τη συνδρομή του επιβατηγού-τουριστικού «ΡΑΦΑΗΛ» Ν.Σ. 1451, μετέφερε το Θ/Γ σε ασφαλές αγκυροβόλιο. Από το Λιμεναρχείο Σπετσών απαγορεύτηκε ο απόπλους του Θ/Γ σκάφους μέχρι την προσκόμιση βεβαιωτικού αξιοπλοΐας, ενώ από το συμβάν δεν διαπιστώθηκε θαλάσσια ρύπανση.
*****


Τις απογευματινές ώρες χθες, ενημερώθηκε η Λιμενική Αρχή της Χερσονήσου για την προσάραξη ενός εκμισθούμενου σκάφους σε βραχώδη ακτή στη θαλάσσια περιοχή του κόλπου Μάλιων, με 4 αλλοδαπούς (υπηκόους Ιταλίας) επιβαίνοντες. Στο σημείο μετέβησαν δύο ιδιωτικά σκάφη με επιβαίνοντες στελέχη Λ.Σ.-ΕΛ.ΑΚΤ., όπου εντόπισαν τους αλλοδαπούς να έχουν αποβιβαστεί με ιδία μέσα καλά στην υγεία τους και το σκάφος να έχει υποστεί υλικές ζημιές. Στη συνέχεια, το σκάφος ανελκύστηκε με ασφάλεια στη στεριά χωρίς να διαπιστωθεί θαλάσσια ρύπανση. Από το Β’ Λιμενικό Τμήμα Χερσονήσου του Κεντρικού Λιμεναρχείου Ηρακλείου που διενεργεί την προανάκριση, απαγορεύτηκε ο απόπλους του σκάφους μέχρι την αποκατάσταση της ζημιάς και την προσκόμιση βεβαιωτικού αξιοπλοΐας από τον αρμόδιο νηογνώμονα. 
*****

Τις πρωινές ώρες χθες, ενημερώθηκε η Λιμενική Αρχή του Νυδρίου για την σύγκρουση ενός ιστιοφόρου (Ι/Φ) σκάφους σημαίας Ιταλίας με 4 αλλοδαπούς επιβαίνοντες (2 υπηκόους Ιταλίας και 2 Ελβετίας) με ένα Ι/Φ σκάφος σημαίας Σαν Μαρίνο με 6 αλλοδαπούς (υπηκόους Ισραήλ) επιβαίνοντες, στη θαλάσσια περιοχή της Νικιάνας. Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το ταχύπλοο (Τ/Χ) «ΑΘΗΝΑ-ΜΑΡΙΑ» Τ.Λ. 235, προς παροχή συνδρομής. Από τη σύγκρουση προκλήθηκαν υλικές ζημιές στα έξαλα των σκαφών, ενώ δεν υπήρξε τραυματισμός και δεν διαπιστώθηκε θαλάσσια ρύπανση. Το Ι/Φ σημαίας Ιταλίας κατέπλευσε με ιδία μέσα στο λιμάνι του Περιγιαλιού, ενώ το Ι/Φ σημαίας Σαν Μαρίνο κατέπλευσε με ιδία μέσα στο λιμάνι του Νυδρίου. Από το Α΄ Λιμενικό Τμήμα Νυδρίου που Λιμεναρχείου Λευκάδας, που διενεργεί την προανάκριση, απαγορεύτηκε ο απόπλους αμφότερων των σκαφών, μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ επιβλήθηκαν οι προβλεπόμενες διοικητικές κυρώσεις στους Κυβερνήτες των σκαφών.
*****


Τις μεσημβρινές ώρες χθες, ενημερώθηκε η Λιμενική Αρχή της Σίφνου για θαλάσσια ρύπανση στην παραλία «ΒΑΘΥ». Άμεσα στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν εντός της θάλασσας μαύρη ουσία αδιευκρίνιστης προέλευσης με δυσοσμία, η οποία κάλυπτε έκταση μήκους διακοσίων (200) περίπου μέτρων, παράλληλα με την ακτογραμμή. Από τον Λιμενικό Σταθμό της Σίφνου, που διενεργεί την προανάκριση, ενημερώθηκαν οι αρμόδιες υπηρεσίες για τις δικές τους ενέργειες.
*****


Τις πρωινές ώρες χθες, ενημερώθηκε η Λιμενική Αρχή της Πύλου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ. –ΕΛ.ΑΚΤ., για την παροχή συνδρομής σε ένα ιστιοφόρο (Ι/Φ) σκάφος σημαίας Γαλλίας, στη θαλάσσια περιοχή 18 ν.μ. ανοιχτά της Πύλου. Στο σημείο έσπευσαν ένα Περιπολικό όχημα από ξηράς, δύο Περιπολικά σκάφη Λ.Σ.-ΕΛ.ΑΚΤ. (ΠΛΣ), καθώς και το αλιευτικό (Α/Κ) «ΙΩΑΝΝΑ-ΜΑΡΙΝΑ» Σ.Π. 314, προς παροχή συνδρομής. Το Ι/Φ εντοπίστηκε να πλέει ακυβέρνητο, με μία 67χρονη αλλοδαπή (υπήκοος Ισπανίας) επιβάτιδα, καλά στην υγεία της. Στη συνέχεια, το Ι/Φ κατέπλευσε με ασφάλεια στη μαρίνα της Πύλου, με τη συνδρομή του Α/Κ και συνοδεία των ΠΛΣ. Προανάκριση διενεργείται από το Λιμεναρχείο Πύλου.

